Rannsóknir sýna mikilvægi þess að byrja snemma að vinna með hljóðkerfisþætti og orðaforða til undirbúnings læsis . Áratuga reynsla og fagþekking á sviði talmeinafræði er bakland framleiðslu á marksæknu efni fyrir barnafjölskyldur sem upphaflega var þróað fyrir íslenskan markað á sviði framburðar , hljóðkerfisþátta og orðaforða . Efnið , undir vörumerkinu Lærum og leikum með hljóðin , hefur verið þróað og unnið í smáforrit fyrir íslenskumælandi markað auk þess sem það hefur verið fært á enskumælandi markað undir merkjum Kids Sound Lab og Frog Game . Raddlist ehf. naut stuðnings Tækniþróunarsjóðs til markaðssóknar á smáforritunum á 12 mánaða tímabili 2015 - 2016 . Markmið verkefnisins var að kynna forritin fyrir foreldrum og skólasamfélögum , bæði á Íslandi og enska útgáfu á alþjóðavettvangi og ná víðfeðmri notkun þeirra . Nánara tölulegt markmið var að ná 240.000 niðurhölum í Bandaríkjunum og 10.000 á Íslandi fyrir lok verkefnatíma í september 2016 . Niðurstöður fóru fram úr björtustu vonum . Í bandarísku Apple-versluninni eru niðurhöl við lok verkefnistíma komin í 260.000 og á Íslandi 11.600 . Þá eru einnig um 8 þúsund niðurhöl í öðrum ríkjum Evrópu og ná jafnframt til Asíu . Þessi ágæta kynning og útbreiðsla smáforritanna helgast ekki síst af markaðssetningu sem byggði á góðum umsögnum notenda og beinum kynningum Raddlistar fyrir skólasamfélögum bæði í Bandaríkjunum og á Íslandi , auk fjölbreyttra vefkynninga og vefnámskeiða , sérstakrar námsstefnu og þátttöku í alþjóðlegum ráðstefnum í Evrópu og Bandaríkjunum . Enska smáforritið Kids Sound lab , sem er dregið af hinu íslenska forriti Lærum og leikum með hljóðin , hlaut t.d. sérstaka viðurkenningu á Bett 2016 , sem eitt af sex bestu smáforritunum í menntun og hlaut lokatilnefningu til bresku ELTon-verðlaunanna sem besta app í “ Digital Innovation ” . Þá sýnir ný íslensk rannsókn , sem kynnt verður fljótlega , yfirburði smáforritanna til undirbúnings fyrir læsi . Forsvarsmenn Raddlistar telja að stuðningur Tækniþróunarsjóðs , ásamt framlögum nokkurra íslenskra fyrirtækja , hafi reynst ómetanlegur til að skapa þá afurð sem þetta íslenska hugvit er , kynna það notendum og koma því til þeirra með svo áhrifaríkum hætti . Verkefninu er hvergi nærri lokið . Það hefur náð góðu flugtaki inn í netheima og á eftir að nýtast um ókomin ár , því stöðugt eru slík forrit uppfærð að nýjustu tækni , sérhverjum notanda að kostnaðarlausu . Niðurstöður íslensku rannsóknarinnar gefa verkefninu jafnframt áfram byr undir báða vængi .